**Pressemeddelelse**, 28. august 2015

**Dansk betalingsrevolution: Brugervenligt økonomisystem får online kortbetaling**

**Samarbejdet mellem regnskabsprogrammet Billy og betalingsløsningen Paylike giver tusindvis af selvstændige erhvervsdrivende en hurtigere og mere direkte rute mellem fakturering og betaling.**

Takket være integrationen af ny betalingsteknologi fra den danske betalingsgateway Paylike kan omkring 5.000 brugere af økonomisystemet Billy som de første i Danmark udstede fakturaer med direkte link til kortbetaling. Slut med gammeldags indbetalingskort eller kontooverførsler via netbanken – nu er fakturabetaling så let som at shoppe på nettet. Kunden skal blot klikke på et link på fakturaen, hvorefter kreditkortoplysninger indtastes i et browservindue, og transaktionen er gennemført. Løsningen er både et farvel til tidskrævende bankoverførsler og et goddag til bedre likviditet.

- Tidskrævende bankoverførsler er en betydelig hæmsko for de selvstændiges økonomi – og lægger dermed en dæmper på iværksætteriet. Integrationen med Paylike sikrer vores 5.000 kunder, at de kan få deres penge langt hurtigere – og dermed opbygge mest muligt momentum i deres daglige drift. Og slutbrugerne kan opleve en helt ny måde at betale fakturaer på, siger Toke Kruse, bestyrelsesformand og stifter af Billy.

- Den nye betalingsløsning, der er testet af flere end 100 bruger-virksomheder op til lanceringen, har mange anvendelsesområder. F.eks. kan mekanikeren eller håndværkeren oprette kundens faktura på en tablet, når opgaven er udført, og tage imod betaling direkte – sådan kan behovet for kasseapparat og kortterminal faktisk elimineres, afslutter Toke Kruse.

**Afbureaukratisering af betalingsmarkedet**

Samarbejdet markerer en milepæl hos entreprenørvirksomheden Paylike, og stifteren Thomas Jensen vil gøre op med de statiske og fastlåste systemer, der ifølge ham har kendetegnet markedet i årevis.

-Ventetider på 7-8 uger i forbindelse med oprettelse og krav om forudbetalt depositum kan virke urimelige og afskrækkende for nystartede virksomheder, der vil tage imod betalingskort på deres faktura eller webshop, og kravene om reserver i form af bankgarantier bremser udviklingen for eksisterende mindre virksomheder. En moderne betalingsgateway handler for os blandt andet om, at du skal kunne komme i gang med at drive forretning med det samme, og at netbutikker skal kunne foretage e-handel på tværs af landegrænser uden at møde stopklodser i betalingsprocessen. Fordi Paylike samler betalingsgateway og indløser i ét, skal kunden ikke henvende sig flere steder for at blive godkendt – derfor er ventetiden kun få dage, og kunden kan gå i gang med at drive forretning med det samme, siger Thomas Jensen. Han fortsætter:

- Det handler i høj grad også om brugervenlighed, om at skabe løsninger, der har kunden – og ikke teknikken – i fokus. Vi er i den forbindelse stolte over samarbejdet med Billy, der fungerer som et godt eksempel på innovativ anvendelse af vores teknologi til at gøre såvel kundeoprettelsen som betalingsprocessen til en integreret del af deres egen e-handelsplatform.

Paylike fjerner kort sagt stopklodserne i forbindelse med kundeoprettelse og fakturabetaling, og da løsningen er baseret på kortbetalinger (VISA/MasterCard), er der en række yderligere fordele i forhold til betalinger via bankoverførsel, såsom øget beskyttelse for slutbrugeren – dvs. den der betaler fakturaen.

**For flere oplysninger om Paylike:**

Kenneth Nygaard Knudsen, dansk pressekontakt

+45 30 33 64 96, [kenneth@digitalpr.dk](mailto:kenneth@digitalpr.dk)

**For flere oplysninger om Billy:**

Christine Jakobsen, Kommunikationschef i Billy

+45 60 74 29 49, [christine@billy.dk](mailto:christine@billy.dk)

*Om Paylike*

*Paylike blev stiftet af Thomas Jensen i 2015 som en dansk betalingsgateway, der gør det nemmere for netbutikker og private erhvervsdrivende verden over at tage imod VISA- og Mastercard-betalinger. Paylike kan takket være samarbejdet med Clearhaus levere en komplet, sikker løsning, hvormed kunderne kan starte butikken i dag og begynde at sælge allerede i morgen. Læs mere på* [*www.paylike.io*](http://www.paylike.io)

*Om Billy*

*En aften i 2007 måtte Toke Kruse indse, at hans drømmevirksomhed var på vej mod konkurs. Han havde mistet det økonomiske overblik, mens hans bogholder så passivt til. Frustrationen voksede i samme hastighed som stakken af regninger, uoverkommelige momsfradrag og rykkergebyrer til SKAT.*

*Fra den dag besluttede* [*Toke Kruse*](https://billysbilling.dk/team/toke-kruse)*, at rod i regnskabet og en dyr bogholder skulle erstattes med det ultimative økonomiske overblik. Det blev startskuddet til Danmarks Letteste Regnskabsprogram: Billy som han stiftede sammen med* [*Sebastian Seilund*](https://billysbilling.dk/team/sebastian-seilund)*. Læs mere på* [*www.billy.dk*](http://www.billy.dk)